ET Euroopa Liidu Teataja C 153/9

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2014/C 153/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„PIADINA ROMAGNOLA” / „PIADA ROMAGNOLA”

EÜ NR: IT-PGI-0005-01067 – 11.12.2012

KGT ( X ) KPN ( )

1. Nimetus

„Piadina Romagnola” / „Piada Romagnola”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab

Nimetusega „Piadina Romagnola” / „Piada Romagnola” tähistatakse pagaritoodet, mida valmistatakse jahust, rasvainest, soolast ja valikulistest koostisainetest segatud tainast, vormitakse õhukeseks kettaks ja küpsetatakse kuumal plaadil.

Tarbimisse laskmisel on toode kettakujuline, elevandiluuvalge värvusega ja selle mõlemal pool on erineva suuruse ja tumedusastmega iseloomulikud merevaigukarva laigud; tootel on meeldiv maitse ja iseloomulik lõhn, mis meenutab värskelt küpsetatud saia.

Toote „Piadina Romagnola” / „Piada Romagnola” füüsilised omadused on järgmised:

kuju: ebakorrapärane ja ümar,

mõõtmed:

— diameeter 15–25 cm ja Rimini variandi (riminese) puhul 23–30 cm;

— paksus 4–8 mm ja Rimini variandi (riminese) puhul kuni 3 mm;

väliskuju: pind on lainjas ja ebaühtlane, plaadil küpsemise tõttu on selles merevaigukarva laigud ja õhumullid;

organoleptilised omadused: meeldiv maitse ja iseloomulik lõhn, mis meenutab värskelt küpsetatud saia.

3.3. Tooraine (töödeldud toodete puhul)

Toote „Piadina Romagnola” / „Piada Romagnola” valmistamiseks vajalikud koostisained on järgmised.

3.3.1. Kohustuslikud koostisained 1 kg pehmest nisust valmistatud jahu kohta:

pehmest nisust valmistatud jahu;

vesi: ühtlase taina saamiseks vajalikul hulgal;

sool: kuni 25 g;

rasvaine: kuni 250 g sulatatud searasva ja/või ekstra neitsioliiviõli.

3.3.2. Valikulised koostisained 1 kg pehmest nisust valmistatud jahu kohta:

kääritusained: kuni 20 g söögisoodat, dinaatriumdifosfaati ja maisi- või nisutärklist;

Säilitus- ja lõhnaaineid ega muid lisandeid ei ole lubatud kasutada.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kõik allpool loetletud tootmisetapid peavad toimuma määratletud geograafilises piirkonnas:

taina valmistamine (koostisained segatakse veega, kuni saadakse ühtlane tainas);

portsjoniteks tükeldamine (tainas jagatakse käsitsi või mehaaniliselt pätsikesteks või pallikesteks);

rullimine (toote „Piadina Romagnola” / „Piada Romagnola” valmistamisel rullitakse pätsikesed või pallikesed ainult ja eranditult mehaaniliselt või käsitsi);

küpsetamine (küpsetamine tähendab tainaketta mõlema poole kuumtöötlemist. Ketas pööratakse ümber käsitsi või mehaaniliselt);

jahutamine:

3.6. Erieeskirjad viilutamise, riivimise, pakendamise jm kohta

Selleks et toote tekstuur pärast jahtumist säiliks, peavad tootmine ja pakkimine toimuma vahetult üksteise järel. Kui toode on õhuga otseses kokkupuutes loomulikust jahtumisperioodist kauem, halvenevad selle iseloomulikud organoleptilised omadused ning toode muutub kuivaks ja kõvaks.

Toodet „Piadina Romagnola” / „Piada Romagnola” turustatakse pakendatuna toidupaberisse või kohese tarbimise korral pehmesse paberisse, kui toode on mõeldud hilisemaks tarbimiseks, siis see pakendatakse õhutihedalt suletavasse toiduainekotti.

Toote pakendamine hilisema tarbimise eesmärgil õhutihedalt suletavasse toiduainekotti hoiab ära mitte ainult selle organoleptiliste omaduste halvenemise, vaid ka väliste saasteallikate, nagu nt jahu parasiitide (eelkõige varreleediku) kahjuliku mõju.

3.7. Erieeskirjad märgistamise kohta

Toote „Piadina Romagnola” / „Piada Romagnola” (KGT) igal pakendil peavad olema selgete, loetavate, kustumatute ja hästi eristatavate trükitähtedega järgmised üksikasjad:

— ELi logo;

— nimetus „Piadina Romagnola” / „Piada Romagnola”, millele järgneb väljend „Indicazione Geografica Protetta” (kaitstud geograafiline tähis) või selle akronüüm „IGP” (KGT).

— logo;

toote „Piadina Romagnola” / „Piada Romagnola” Rimini variandi (riminese) puhul on kohustuslik lisada pakendile nimetusega „Piadina Romagnola” / „Piada Romagnola” samasuguste selgete, loetavate, kustumatute ja hästi eristatavate trükitähtedega sõnad „alla Riminese” (Rimini moodi), pakkudes nii tarbijale täpsemat teavet.

Logo on järgmine:

Kasutatud värvid on kastanpruun 724 C ja beež 728 C.

Kui toodet müüb otse ja üksnes tootja, võib eespool osutatud nimetus ja logo olla esitatud tootmiskoha sildil. „Piadina Romagnola”/„Piada Romagnola” (KGT) ja mis tahes muu käesoleva dokumendiga ette nähtud väljend peavad olema grupeeritud samale vaateväljale ning kirjutatud selgete, loetavate ja kustumatute tähtedega, mis on piisavalt suured, et põhjalt, millele nad on trükitud, hästi esile tulle ja muude tähistuste või jooniste seast hästi välja paista.

Lisaks ärinimele ja kaubamärgile võib märgisel olla ka muud valikulist tarbijale mõeldud teavet ja/või toitumisalast teavet, mis ei ole kiitva tähendusega ega ostjat eksitav. Rahvusvahelistele turgudele suunatud toodete puhul võivad sõnad „kaitstud geograafiline tähis” olla asjaomase riigi keeles.

4. Geograafilise piirkonna täpne määratlus

Toote „Piadina Romagnola” / „Piada Romagnola” tootmis- ja pakendamispiirkond asub ajaloolise Romagna maakonna territooriumil ning hõlmab täpsemalt Rimini, Forlì Cesena, ja Ravenna territooriume ning Bologna provintsi järgmisi kommuune: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola, Mordano.

5. Seos geograafilise piirkonnaga

5.1. Geograafilise piirkonna eripära

Romagna ajalooline maakond asub Emilia-Romagna maakonna kõige idapoolsemas osas. Territoorium laiub idas asuvast Aadria mere rannikust kuni Bologna provintsi piirini läänes, Marche maakonna piirist lõunas kuni Ferrara provintsini põhjas. Romagnas valitseb lähiskontinentaalne mõõdukalt soe kliima, mis on olenevalt maapinna kõrgusest ja kaugusest rannast liikmesriigiti erinev. Kuigi Romagna kliima ei erine oluliselt ülejäänud Põhja-Itaalia kliimast, on tal oma eripära seoses järkjärgulise üleminekuga tasandikuks.

Toote „Piadina Romagnola” / „Piada Romagnola” tootmine ja tarbimine on Romagnas ajalooliselt levinud, sest see aitas üle saada leivapuudusest ning muutus Romagna luuletaja Giovanni Pascoli sõnade kohaselt järk-järgult romagnalaste rahvuslikuks leivaks.

Sajandite vältel kujunesid traditsioon ja erilised tootmistehnoloogiad üha selgemini välja ning nende alusel hakkas 1970ndatel tekkima toote „Piadina Romagnola” / „Piada Romagnola” käsitöönduslik tootmine ja müümine väikestes müügikioskites (chioschi).

Väikesed kioskid, kus valmistatakse ja müüakse vahetuks tarbimiseks õhukesi leibu (piadine), on Romagnas laialt levinud ning piirkonnale iseloomulik tahk, mida teavad hästi nii piirkonna elanikud kui ka turistid, alles pärastpoole lisandus kioskites toodetud leibadele pakendatud ja hilisemaks tarbimiseks mõeldud toode „Piadina Romagnola” / „Piada Romagnola”.

Toodet „Piadina Romagnola” / „Piada Romagnola” valmistatakse Romagnas, kasutades põlvest põlve edasi antud võtteid, mis annavad tootele tema eripära. Koostisained tuleb kokku segada kindlas järjekorras: tainast ei tohi segada liiga kaua ja selle konsistents peab võimaldama tainast venitada, küpsetada tuleb kindlal temperatuuril ja selleks ettenähtud aja jooksul, leib tuleb küpsetusplaadil ümber pöörata, et see küpseks mõlemalt poolt ja saavutaks punktis 3.2 kirjeldatud omadused.

Kirjeldatud oskusteave on kohalike tootjate teadmiste ja pika kogemuse vili ning tänu sellele on toote „Piadina Romagnola” / „Piada Romagnola” erilised omadused algupärast lahutamatud, hoides aja jooksul kõrgel toote mainet.

5.2. Toote eripära

„Piadina Romagnola” / „Piada Romagnola” on Romagna kõige tüüpilisem toode. Seda võib leida peaaegu kõikjal: Romagna tänavatel, iseloomulikes värvilistes kioskites piadinare’de poolt küpsetatuna, restoranides, gurmeekauplustes ja toidukäitlemisettevõtetes. „Piadina Romagnola” / „Piada Romagnola” tuntus ulatub väljapoole maakonna piire.

Tegemist on tootega, mille koostisained on jahu, rasvaine, sool ja valikulised koostisained, millest vana tava järgi segatud tainas on rullitud õhukeseks kettaks, mis on küpsenult elevandiluu värvusega ja mille mõlemal pool on erineva suuruse ja tumedusastmega iseloomulikud merevaigukarva laigud; tootel on meeldiv maitse ja iseloomulik lõhn, mis meenutab värskelt küpsetatud saia.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

„Piadina Romagnola” / „Piada Romagnola” tuntus on tihedalt seotud kohaliku ajaloo ja traditsioonide ning isegi rahvajuttude ja uskumustega.

Sõna piada tuli ametlikult kasutusele tänu Giovanni Pascolile, kes tõi itaalia keelde üle romanjooli sõna piè. Ühes oma kuulsatest lühiluuletustest laulab luuletaja kiidulaulu piadina’le, mis on „peaaegu sama vana kui inimkond”, ja kirjeldab seda kui „romagnalaste rahvuslikku leiba”, luues seega lahutamatu seose „piadina ja Romagna vahel.

Lamedat leiba piadina romagnola on kirjeldatud eri liiki teostes, sageli monograafiates, ja nii avaldub toote päritolu ajalooliste allikate kaudu, milles käsitletakse erinevusi kahte liiki piadina vahel, rõhutatakse toote tuntust juhistega selle valmistamise kohta ning nõuannetega selle kohta, mida kõnealuse leivaga koos süüa. Aastal 1913 kirjeldas Antonio Sassi piadine’sid kui romagnalaste traditsioonilisi ja maitsvaid lamedaid leibu.

Adelmo Masotti koostatud ja Zanichelli kirjastuse poolt 1996. aastal välja antud romanjooli-itaalia sõnaraamatus on sõna piada määratletud kui Romagnale tüüpiline õhuke kääritamata leib, mida küpsetatakse kuumal plaadil.

Kirjanduses esineb ka mitmeid viited, milles tehakse läbimõõdu ja paksuse järgi vahet tootel „Piadina Romagnola” / „Piada Romagnola” ja tootel piadina alla Riminese (piadina Rimini moodi). Kahte osutatud toodet eristatakse näiteks Graziano Pozzetto väljaandes „La Piadina Romagnola Tradizionale”, Panozzo Editore, Rimini, 2005 ja väljaandes „Cucina di Romagna”, Ed. Franco Muzzio, 2004.

Toote „Piadina Romagnola” / „Piada Romagnola” retsept tõlgiti 2004. aastal esimest korda ka araabia, prantsuse, inglise, jaapani, hiina, vene, hispaania ja saksa keelde.

Tootele „Piadina Romagnola” / „Piada Romagnola” viidatakse ohtralt ka toidualases kirjanduses ja toidugiidedes.

Toidugiidis „Italia a tavola – Guida Gastronomica” (lk 30, Touring Club italiano, 1984) osutatakse tootele „Piadina Romagnola” / „Piada Romagnola” ja kirjeldatakse seda peatükis „Piatti popolareschi di ieri diventano consumi popolari di oggis” (toidud, mis olid populaarsed vanasti ja on seda ka täna). Artiklis kirjeldatakse valmistamisel kasutatud koostisaineid, söömisviise viilutatult või täidisega ja kokkuvoldituna, samuti toote lamedat kuju.

Turismigiidi „Turismo gastronomico in Italia” (lk 367–8, Touring club italiano, 2001) osas, mis on pühendatud Emilia-Romagna maakonnale ja kus kõigepealt esitatakse Rimini provintsi kirjeldus, kirjeldatakse toodet „Piadina Romagnola” / „Piada Romagnola”, mis vorstitoodete ja juustuga täidetuna on provintsi kõige levinum toit.

Väljaandes „Romagna – viaggio attraverso le regioni italiane” (lk 53, Finintenet S.p.A, 2002) on peatükk pealkirjaga „Rimini, il regno della Piadina”, milles osutatakse tootele „Piadina Romagnola” / „Piada Romagnola” ja kirjeldatakse, kuidas seda valmistada ja süüa, st juustu ja vorstitoodetega täidetuna.

Toodet „Piadina Romagnola” / „Piada Romagnola” on käsitletud ka riiklike telekanalite saadetes. Esile võiks tuua saatesarja „Terra e Sapori” (maa ja maitsed), kus 18. juulil 2008 näidati telekanalil Rai saadet pealkirjaga „Emilia Romagna: i segreti della Piadina” (Emilia-Romagna: piadina saladused), milles vaadeldi toote „Piadina Romagnola” / „Piada Romagnola” koostisaineid, retsepti ja valmistusviise.

Lisaks sellele on Romagnas pikk tootele „Piadina Romagnola” / „Piada Romagnola” pühendatud ürituste, toidumesside ja -konkursside traditsioon.

Alates 1993. aastast toimub Ravenna provintsis Cervias igal aastal üritus nimega „Piadina d’Autore”, mille käigus antakse auhind kõige maitsvamale kohalikus kioskis valmistatud piadina’le.

Alates 1998. aastast korraldatakse Santarcagelo di Romagnas üritust „Palio della Piadina”, mille eesmärk on selle Romagna ehtsa ja traditsioonilise toidu väärtustamine.

Ühest 6. juulil 2009. aastal avaldatud artiklist võis lugeda auhinna „Parim piadina – parima Romagna retsepti eest antud auhind” väljaandmise kohta.

2010. aastal välja antud auhinna „Premio Piadina Romagnola, miglior piadina 2010” kohta tehti ka vastav pressiteade.

Hiljutiste ürituste seast võiks esile tuua

— „Lo Sposalizio della Piadina”, millega tehti algust 2002. aastal Cesenas eesmärgiga väärtustada toote „Piadina Romagnola” / „Piada Romagnola” traditsioone.

— „Piadina Days” on kahepäevane üritus, mida korraldatakse alates 2010. aastast Emilia-Romagna maakonna veini- ja toidufestivali raames ja mille jooksul toimuvad kogu Romagnas üritused, etendused, kontserdid ja degusteerimised.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

Toote spetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità e sicurezza” [Kvaliteet ja ohutus] (ekraani ülemises paremas osas), seejärel linki „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune märkus 2.